পুরুষসূক্ত
পুরুষসূক্ত (সংস্কৃত: पुरुषसूक्तम्) হল ঋগ্বেদের দশম মণ্ডলের অন্তর্গত একটি সূক্ত (৯০ সংখ্যক সূক্ত)। এটি পরব্রহ্ম বা পুরুষের উদ্দেশ্যে উৎসর্গিত। এটি শুক্ল যজুর্বেদ সংহিতার ৩১ অধ্যায়ের ১ থেকে ১৬তম মন্ত্রে এবং অথর্ববেদ সংহিতা ১৯ কাণ্ডের ৬ সূক্তেও রয়েছে। কিছুটা ভিন্নতায় সামবেদেও এটি রয়েছে। এই সূক্তের মন্ত্রদ্রষ্টা ঋষি হলেন নারায়ণ। তবে ভাগবত পুরাণ ও মহাভারত মতে বিষ্ণুকে পুরুষ সূক্ত প্রার্থনায় বর্ণিত পরম পুরুষ বা পরম সত্তা হিসাবে বর্ণনা করা হয়েছে। হিন্দুধর্মের বিশ্বাস অনুসারে, এই সূক্ত ঈশ্বর অনুভূতি ব্যক্ত করে। এই সূক্তের একটি সংস্করণ তথা ঋগ্বেদে ১৬টি মন্ত্র পাওয়া যায়, যার মধ্যে প্রথম ১৫টি অনুষ্টুপ ছন্দে ও শেষ মন্ত্রটি ত্রিষ্টুপ ছন্দে রচিত। এই সূক্তের অপর একটি সংস্করণ তথা যজুর্বেদে ২৪টি মন্ত্র পাওয়া যায়, প্রথম ১৮টি মন্ত্র পূর্ব-নারায়ণ এবং বাকি ৬টি মন্ত্র উত্তরনারায়ণ নামে অভিহিত।